<classify> Akizungumza na gazeti hili baada ya mchezo huo, Matola alisema wamekubali kwamba wamefungwa, lakini ligi bado ngumu na wana nafasi ya kufanya vizuri michezo ijayo.Ni kweli matokeo hatukuyatarajia, lakini hakuna jinsi, tutajipanga kwa michezo ijayo. Tulipata nafasi kipindi cha kwanza hatukuzitumia, wenzetu wamepata nafasi wakazitumia, tumepoteza mchezo, alisema Matola.Simba juzi ilifungwa bao 1-0 na Prisons kwenye Uwanja wa Sokoine Mbeya.Matokeo hayo yalififisha ndoto za Simba kupunguza pengo la pointi dhidi ya Yanga inayoongoza ligi hiyo ikiwa na pointi 19.Mara ya mwisho Simba na Prisons zilipokutana Februari 28 mwaka huu Uwanja wa Taifa, Dar es Salaam katika mchezo wa duru la pili la ligi hiyo Simba ilishinda mabao 5-0.Huo ni mchezo wa pili kwa Simba kupoteza katika mechi zake saba ilizocheza msimu huu, ambapo mechi ya kwanza ilifungwa na Yanga mabao 2-0 katika raundi ya nne ya ligi hiyo.  <topic>: MICHEZO 